ดาร์ธ มอล

| ดาร์ธ มอล |
| --- | --- |
ตัวละครใน สตาร์ วอร์ส
เรย์ พาร์ค เป็น มอล ในภาพยนตร์ ฮาน โซโล (ค.ศ. 2018)
ปรากฏครั้งแรก: ภัยซ่อนเร้น (ค.ศ. 1999)
สร้างโดย: จอร์จ ลูคัส
แสดงโดย: เรย์ พาร์ค
ให้เสียงโดย:  ปีเตอร์ เซราฟีโนวิกซ์  แซม วิทเวอร์  สุเมธ องอาจ (พากย์ไทย) อื่น ๆ: เกรก เบอร์เกอร์  คลินท์ บาจาเคียน  เจสส์ ฮาร์เนลล์  สตีเฟน สแตนตัน  ลี ทอกคาร์  
ข้อมูลตัวละครในเรื่อง
ชื่อเต็ม: มอล
เผ่าพันธุ์: ดาโธเมียนซาบราก
เพศ: ชาย
ตำแหน่ง: ดาร์ธ มอล
อาชีพ:   ลอร์ดมืดแห่งซิธ  ผู้นำชาโดว์คอลเลกทีฟ  ผู้ปกครองแห่งดาวแมนดาลอร์ 
สังกัด:   เผ่าไนท์บราเธอร์  นิกายซิธ  สมาพันธ์การค้า  เดธวอทช์  ชาโดว์คอลเลกทีฟ  คริมสันดอว์น 
อาวุธ: กระบี่แสงสองใบดาบ  ดาร์กเซเบอร์  ก่อนหน้าโดย: พรี วิซลา  ถัดไปโดย: ซาบีน เวร็น 
ครอบครัว:   ซาวาจ โอเพรส (น้องชาย)  ฟีรัล (น้องชาย)  มาเธอร์ทัลซิน (แม่)  เลเจนส์:  ไคซินา (แม่)  ฟีรัล (น้องชายต่างพ่อ) 
อาจารย์: ดาร์ธ ซิเดียส
ลูกศิษย์:   ซาเวจ โอเพรส  ไดรเดน วอส (เทราส คาซี)  คี'รา (เทราส คาซี)  เอซรา บริดเจอร์ (อ้าง) 
ดาวบ้านเกิด: ดาโธเมียร์
เกิด: ปีที่ 54 ก่อนยุทธการยาวิน
ตาย: ปีที่ 2 ก่อนยุทธการยาวิน ทาทูอิน
ส่วนสูง: 1.75 เมตร
ดาร์ธ มอล (อังกฤษ: Darth Maul) หรือที่รู้จักในภายหลังว่า มอล (อังกฤษ: Maul) เป็นตัวละครสมมติในมหากาพย์ภาพยนตร์แนววิทยาศาสตร์ สตาร์ วอร์ส เขาปรากฏตัวเป็นครั้งแรกในภาพยนตร์ปี ค.ศ. 1999 สตาร์ วอร์ส เอพพิโซด 1 ภัยซ่อนเร้น (แสดงโดยเรย์ พาร์ค และให้เสียงโดยปีเตอร์ เซราฟีโนวิกซ์) ในฐานะซิธลอร์ดที่ทรงพลังและเป็นลูกศิษย์คนแรกของดาร์ธ ซีเดียส ถึงแม้จะดูเหมือนว่าดาร์ธ มอลนั้นถูกฆ่าโดยโอบีวัน เคโนบี ในตอนจบของภาพยนตร์ เขากลับมาในแอนิเมชันชุดปี ค.ศ. 2008 สตาร์ วอร์ส: เดอะ โคลน วอร์ส (ให้เสียงโดยแซม วิทเวอร์) จอร์จ ลูคัสซึ่งเป็นผู้สร้าง สตาร์ วอร์ส กล่าวว่าเขาตั้งใจที่จะฟื้นคืนชีพมอลเพื่อให้เป็นตัวร้ายหลักในภาพยนตร์ไตรภาคต่อ แต่แผนนั้นก็ถูกทิ้งไปเมื่อดิสนีย์เข้าซื้อกิจการของลูคัสฟิล์มในปี ค.ศ. 2012 แต่กระนั้น ตัวละครนี้ได้กลับมาปรากฏตัวในแอนิเมชันชุดปี ค.ศ. 2014 สตาร์ วอร์ส เรเบลส์ และภาพยนตร์ปี ค.ศ. 2018 ฮาน โซโล: ตำนานสตาร์ วอร์ส ซึ่งวิทเวอร์ได้กลับมาพากย์เสียงให้มอลและพาร์คได้กลับมารับบทเป็นตัวละครคนแสดง หลังจากการพ่ายแพ้ของเขาใน ภัยซ่อนเร้น มอลกลายเป็นนักบงการอาชญากรรมอิสระและมองโอบีวันเป็นศัตรูตัวฉกาจ
ดาร์ธ มอล เป็นนักรบซิธเผ่าพันธุ์ซาบรากจากดาวดาโธเมียร์ ซึ่งถูกลักพาตัวมาโดยซิเดียส และถูกฝึกสอนในวิถีแห่งด้านมืดของพลัง ด้วยความที่เขาเติบโตมาภายใต้การสั่งสอนของดาร์ธ ซิเดียส ทำให้ความรู้สึกเพียงอย่างเดียวที่มอลได้เรียนรู้ก็คือความกระหายเลือดและความโกรธเกรี้ยว
มอลเป็นผู้เชี่ยวชาญในศาสตร์การต่อสู้ด้วยกระบี่แสงแบบจูโยและจาร์ไค รวมไปถึงศิลปะป้องกันตัวเทราส คาซี และเลือกที่จะใช้กระบี่แสงสองปลายในการต่อสู้ ในช่วงปีก่อนจะถึงการรุกรานนาบูนั้นซิเดียสได้ส่งมอลออกไปในภารกิจลอบสังหารบุคคลทางการเมืองหลายภารกิจ ที่น่าจดจำที่สุดคือการลอบสังหารสมาชิกกลุ่มองค์กรสุริยะทมิฬ แต่มอลก็ยังปรารถนาที่จะได้ต่อกรกับเจได
ในปีที่ 32 ก่อนยุทธการยาวิน เขาฆ่าปรมาจารย์เจได ไควกอน จินน์ ในระหว่างยุทธการนาบู ก่อนที่เขาจะถูกหั่นครึ่งโดยโอบีวันซึ่งเป็นลูกศิษย์ของไควกอน ด้วยความแค้น มอลจึงสามารถเอาชีวิตรอดมาได้และกลายเป็นบ้านับทศวรรษ จนกระทั่งน้องชายของเขา ซาเวจ โอเพรส มาพบเขาในช่วงสงครามโคลน เมื่อจิตและกายของเขานั้นถูกคืนกลับมาด้วยไสยศาสตร์และไซเบอร์เนทิกส์โดยไนท์ซิสเตอร์ มาเธอร์ทัลซิน มอลได้หมกมุ่นกับความต้องการที่จะล้างแค้นโอบีวัน เขารวมกลุ่มอาชญากรรมต่าง ๆ ภายใต้การนำของเขา จัดฉากการยึดครองดาวแมนดาลอร์ และสังหารคนรักของโอบีวัน ดัสเชสซาทีน ครีซ มอลถูกจับตัวไปโดยซิเดียสหลังจากที่เขากลายเป็นภัย แต่ก็สามารถหนีออกมาได้ก่อนที่สาธารณรัฐนั้นจะถูกแทนที่โดยจักรวรรดิกาแลกติก เขากลับมาใช้ตำแหน่งของซิธ "ดาร์ธ" สร้างองค์กรอาชญากรรมของเขาขึ้นใหม่ และชักนำให้เอซรา บริดเจอร์ช่วยเขาในการตามหาโอบีวันบนดาวทาทูอีน ซึ่งคู่ปรับทั้งสองได้เผชิญหน้ากันเป็นครั้งสุดท้ายก่อนที่จะจบลงด้วยการตายของมอล
ในตอนหลัง ผู้ทำนายแห่งด้านมืด ก็ได้โคลนดาร์ธ มอลขึ้นมาเนื่องจากเชื่อว่า ดาร์ธ เวเดอร์ไม่เหมาะสมที่จะเป็นผู้รับใช้ของซีเดียส และได้สู้กัน แต่ในท้ายที่สุด เวเดอร์ก็ชนะโคลนซิธลอร์ดคนนี้ซึ่งเรียกว่า ดอพเพลงการ์ และสังหารเขาได้ในที่สุด
นอกจากในภาพยนตร์และแอนิเมชันชุดทางโทรทัศน์แล้ว ตัวละครนี้ได้ปรากฏตัวในสื่อรูปแบบต่าง ๆ ในจักรวาลขยายของสตาร์ วอร์ส ประกอบด้วยนวนิยาย หนังสือการ์ตูน และวิดีโอเกม ถึงแม้ว่าเขาจะปรากฎตัวไม่นานใน ภัยซ่อนเร้น ดาร์ธ มอลได้กลายเป็นตัวละครโปรดของแฟน ๆ ในแฟรนไชส์ และกลายเป็นตัวร้ายที่เป็นที่รู้จักอย่างกว้างขวางในวัฒนธรรมประชานิยมด้วยลักษณะและกระบี่แสงสองใบดาบของเขาที่น่าเกรงขาม การกลับมาของเขาและการพัฒนาตัวละครเพิ่มเติมใน เดอะ โคลน วอร์ส ทำให้ความโด่งดังของเขาภายในแฟนดอมของ สตาร์ วอร์ส นั้นเพิ่มขึ้นอีก และเขายังมีผู้ติดตามในรูปแบบของลัทธิอีกด้วย